童丱須知 祭祀篇
作者：史浩
朝代：宋

paragraphs: 文王御家邦，風化必自邇。
采繁夫人職，專言奉祭祀。
洪惟祖先心，貴得賢後嗣。
匪取一時孝，覬其能事死。
蓋自平生來，功行勤積累。
防範不敢違，貽厥作基址。
子孫洎有室，懵不知此理。
燕飲恣歡謔，口腹縱奢靡。
霜降雨露濡，愴惕昧所履。
故其臨祭時，倦色成跛倚。
酣歌或笑呼，憤怒或笞捶。
不恤祭如在，大似不得已。
祖先必吐之，豈復錫繁祉。
我勸世間人，於此莫輕視。
春秋祭享間，齋戒先恭己。
憂思動哀慕，虔謹具芳美。
時物堪薦新，當如奉甘旨。
餖飣乎自供，焉可使奴婢。
掃除蠲穢雜，滌灌去塵滓。
馨香出釜甑，滋味登簠簋。
勿爲貧故約，勿爲富故侈。
豐儉或有常，不可變其軌。
以此奉吾先，神靈必歡喜。
緜緜百世後，餘慶何能弭。